b'\n_START_ARTICLE_\nTekmovanje iz znanja geografije\n_START_PARAGRAPH_\nTekmovanje iz znanja geografije je nacionalno \xc5\xa1olsko tekmovanje. V njem lahko sodelujejo u\xc4\x8denci osnovnih in dijaki srednjih \xc5\xa1ol. Razvr\xc5\xa1\xc4\x8deni so v 4 kategorije: u\xc4\x8denci 6. in 7. razreda, u\xc4\x8denci 8. in 9. razreda, dijaki strokovnih \xc5\xa1ol ter dijaki splo\xc5\xa1nih in klasi\xc4\x8dnih gimnazij. Organizator tekmovanja je Zavod Republike Slovenije za \xc5\xa1olstvo. _NEWLINE_Prvo tekmovanje je potekalo v \xc5\xa1olskem letu 1995/96 na pobudo \xc5\xa1olske komisije Mednarodne geografske zveze IGU/UGI, ki je poleti leta 1996 organizirala 1. Mednarodno geografsko olimpijado v Haagu, na kateri so sodelovale Belgija, Nem\xc4\x8dija, Nizozemska, Poljska in Slovenija._NEWLINE_Tekmovanje poteka na treh ravneh: \xc5\xa1olski, obmo\xc4\x8dni in dr\xc5\xbeavni. Najbolj\xc5\xa1i posamezniki imajo pravico nastopiti na Svetovni geografski olimpijadi ali Geografski olimpijadi Jugovzhodne Evrope. Mednarodna tekmovanja  sestavljajo tri discipline: geografske problemske naloge, geografski kviz in poro\xc4\x8dilo o terenski raziskavi. Disciplini nacionalnega tekmovanje sta poro\xc4\x8dilo o terenski raziskavi in geografski test na osnovi literature, ki se predpi\xc5\xa1e za vsako \xc5\xa1olsko leto. Kon\xc4\x8dni rezultat dolo\xc4\x8da se\xc5\xa1tevek disciplin.'